Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: 4. A környezetvédelmi felügyelőségek által beszedett bírságok felhasználásáról az egyes elkülönített állami pénzalapokról szóló 1992. évi LXXXIII. törvény, valamint a környezetvédelmi törvény rendelkezik. Eszerint az ilyen címen befolyó összeg 70%-a a környezetvédelmi és területfejlesztési
Paragraph Index: 1086

2. Nem ellentétes az Avtv. közérdekű adatok nyilvánosságát előíró rendelkezése, valamint a Ptk. 83. § (2) bekezdésébe foglalt szabály. Ez utóbbi előírja, hogy „a nyilvántartott adatokról tájékoztatást — az érintett személyen kívül — csak az arra jogosult szervnek vagy személynek lehet adni”. Az állami vagy helyi önkormányzati feladatot, valamint jogszabályban meghatározott egyéb közfeladatot ellátó szerv és személy kezelésében lévő közérdekű adatok megismerésére ugyanis az Avtv. 19. § (3) bekezdése ad mindenki számára jogot, amikor kimondja: az említett szerveknek lehetővé kell tenniük, hogy a kezelésükben lévő közérdekű adatot bárki megismerhesse. Amennyiben az Avtv.-ben foglalt korlátozások egyike sem áll fenn és a közlés nem sérti senkinek (az Avtv. értelmében: egyetlen természetes személynek sem) a személyes adatok védelméhez fűződő jogát, úgy a közigazgatási szerv kezelésében lévő adatok megismerésére törvény erejénél fogva bárki jogosult. Ezt erősítik meg a környezetvédelmi törvény idézett szabályai is.

Source: https://magyarkozlony.hu/hivatalos-lapok/66c4f249a6eb3ab597afbc4767dead739aff7499/dokumentumok/4644402bd738c4e1234c59ef130d85816aca6980/letoltes